Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 710

(3) Amennyiben a frank-övezet folyó fizetéseinek mérlege több mint egy évig egyensúlyban marad, és ha monetáris tartalékai elérnek egy olyan szintet, ami – különösen külkereskedelmének volumenét illetően – kielégítőnek tekinthető, a Tanács a Bizottság javaslata alapján, minősített többséggel úgy határozhat, hogy a francia kormánynak el kell törölnie a díjak és támogatások rendszerét. Ha a Bizottság és a francia kormány nem tudnak megegyezni abban a kérdésben, hogy a frank-övezet monetáris tartalékainak szintje kielégítőnek tekinthető-e, az ügyet egy általuk közös megegyezéssel döntőbíróként kiválasztott személy vagy testület elé utalják. Megegyezés hiányában a döntőbírót a Bíróság elnöke jelöli ki. Amennyiben a díjak és támogatások rendszerének eltörléséről határoztak, azt a fizetési mérleg egyensúlyának veszélyeztetése nélkül, így különösen fokozatosan kell megvalósítani. A rendszer megszüntetésével egyidejűleg e szerződés rendelkezéseit teljes egészükben alkalmazni kell. A „folyó fizetések mérleg” kifejezés a nemzetközi szervezetek és a Nemzetközi Valutaalap által e kifejezésnek tulajdonított jelentéssel bír; magában foglalja a kereskedelmi egyenleget és a jövedelem vagy szolgáltatás jellegű láthatatlan műveleteket. II. Túlmunkadíjak

Source: https://magyarkozlony.hu/hivatalos-lapok/c6bcdc26353c827779a99cd0267135392809286f/dokumentumok/a00836c0ee2d2212d5db57c4ecdb19569b8e3df6/letoltes